Þynnkan er stundum óbærileg . En þessi ráð ættu að hjálpa þér . mbl.is/alt.dk Eflaust skemmtu margir sér vel í gærkvöldi og sumir kannski of vel . Það er því ekki ólíklegt að einhverjir hafi vaknað með dúndrandi höfuðverk eða hálfómögulegir í maganum í morgun . Það er ekki hægt að lækna þynnku eða koma í veg fyrir hana nema með því að sleppa áfengisneyslu algjörlega . En fyrir þá sem fengu sér í tána og finna vel fyrir því er ýmislegt hægt að gera til að gera lífið aðeins bærilegra á fyrsta degi ársins . Engifer hefur lengi verið notað sem meðal við ógleði . Rjúkandi heitur bolli af engifertei stuttu eftir að þú vaknar á nýju ári slær tvær flugur í einu höggi ; það slær á ógleðina og hjálpar þér að vökva líkamann eftir átök kvöldsins . Þar að auki hefur engifer bólgueyðandi áhrif svo þú ættir kannski að koma því inn í þína daglegu rútínu , ekki bara þegar timburmenn banka á dyrnar . Góður morgunmatur Þótt matarlystin sé kannksi ekki mikil daginn eftir gott partí er mikilvægt að borða og næra sig . Það er klisja að vel sveittur „ enskur “ morgunmatur sé besta lausnin . Betra er að fá sér holla og vel samsetta máltíð . Góð hugmynd er að einblína á kalíumríka fæðu eins og banana og lárperur . Gömul vísa er aldrei of oft kveðin . Það er gríðarlega mikilvægt að drekka mikið af vatni til að sigrast á þynnkunni . Það er einnig mjög góð regla að skella einu stóru vatnsglasi í sig áður en maður fer í háttinn eftir langt drykkjukvöld . Svefn Svefn er eitt besta meðalið við þynnku . Þynnkan verður jafnvel enn verri ef þú nærð ekki að sofa nóg .